b'\n_START_ARTICLE_\nRaudonosios j\xc5\xabros pakrant\xc4\x97s provincija\n_START_SECTION_\nRaida\n_START_PARAGRAPH_\nVykdant Osman\xc5\xb3 imperijos reformas, 1865\xc2\xa0m. Habe\xc5\xa1o ejaletas, nominaliai kontroliav\xc4\x99s Eritr\xc4\x97jos paj\xc5\xabrio teritorijas i\xc5\xa1 Masavos uosto, buvo perduotas Egipto chedivato kontrolei. Tuo metu Egipt\xc4\x85 vald\xc4\x97 ambicingas Ismailis Pa\xc5\xa1a, kuris jau kontroliavo Nubij\xc4\x85, ir siek\xc4\x97 \xc4\xafsigal\xc4\x97ti turtingose \xc5\xbealiavomis Etiopijos teritorijose. Tam buvo pasitelktas tiek laivynas i\xc5\xa1 Raudonosios j\xc5\xabros, tiek sausumos armija i\xc5\xa1 Nilo sl\xc4\x97nio._NEWLINE_Pirmiausia, Egipto laivynas atk\xc5\xabr\xc4\x97 centrin\xc4\x99 vald\xc5\xbei\xc4\x85 paj\xc5\xabryje, t. y. strategi\xc5\xa1kai svarbiuose Masavos ir Suakino uostuose. Jis spar\xc4\x8diai pl\xc4\x97t\xc4\x97 teritorijas \xc4\xaf pietus, \xc4\xafgydamas kontrol\xc4\x99 vietiniams pakrant\xc4\x97s sultonatams - afar\xc5\xb3 Girifui, Rahaitai ir Tad\xc5\xbeurai, somali\xc5\xb3 Zeilai, galiausiai 1875 m. u\xc5\xbe\xc4\x97m\xc4\x97 Harar\xc4\x85._NEWLINE_Tuo pat metu buvo ple\xc4\x8diamos teritorijos i\xc5\xa1 vakar\xc5\xb3, t. y. i\xc5\xa1 Sudano (Nubijos), kur Egiptui pavyko s\xc4\x97kmingai u\xc5\xbeimti prakti\xc5\xa1kai nekontroliuojamas tigri\xc5\xb3 gen\xc4\x8di\xc5\xb3 teritorijas ir tokiu b\xc5\xabdu u\xc5\xbevaldyti prekyb\xc4\x85 tarp Nubijos ir paj\xc5\xabrio. 1872 m. buvo u\xc5\xbeimtas svarbiausias prekybinis regiono miestas Kerenas ir bilen\xc5\xb3 gyvenamas Senhito regionas. Vis\xc5\xb3 \xc5\xa1i\xc5\xb3 u\xc5\xbekariavim\xc5\xb3 d\xc4\x97ka Egiptui pavyko u\xc5\xbeimti strategi\xc5\xa1kai svarbius miestus ir trumpam sustiprinti pozicijas Raudonojoje j\xc5\xabroje. \xc5\xa0iuose u\xc5\xbekariavimuose svarbi asmenyb\xc4\x97 buvo \xc5\xa1veicar\xc5\xb3 kilm\xc4\x97s tyrin\xc4\x97tojas Verneris Munzingeris, kuris tarnavo Egipto pa\xc5\xa1ai._NEWLINE_1875 m. Egipto armija u\xc5\xbe\xc4\x97m\xc4\x97 Hamasien\xc4\x85, taip prad\xc4\x97dama ekspansij\xc4\x85 \xc4\xaf Etiopijos kalnyn\xc4\x85, ta\xc4\x8diau \xc4\x8dia susid\xc5\xabr\xc4\x97 su stipriu Etiopijos imperijos, tuo metu valdomos Johanes IV, pasiprie\xc5\xa1inimu. Tais pa\xc4\x8diais metais Dogalio m\xc5\xab\xc5\xa1yje Egipto armija buvo sutriu\xc5\xa1kinta, o 1876 m. patyr\xc4\x97 pralaim\xc4\x97jim\xc4\x85 prie Guros. Savo \xc5\xa1iaurin\xc4\x97se teritorijose Etiopija sustiprino pozicijas, \xc4\xafkurdama Mereb Mela\xc5\xa1o provincij\xc4\x85. 1881 m. Sudane prasid\xc4\x97jus Mahdi sukilimui, Egiptas nebegal\xc4\x97jo skirti pakankamai d\xc4\x97mesio provincijos palaikymui. Po 10 m., t. y. 1884 m., Egiptas pripa\xc5\xbeino Etiopijai ne tik Hamasien\xc4\x85, bet ir Senhit\xc4\x85._NEWLINE_Raudonosios j\xc5\xabros pakrant\xc4\x97je Egipto hegemonij\xc4\x85 var\xc5\xbe\xc4\x97 europie\xc4\x8diai, kurie sudarydavo sutartis su vietos vadais ir \xc4\xafsitvirtindavo atskirose atkarpose. 1862 m. Tad\xc5\xbeuros sultonate \xc4\xafsitvirtino pranc\xc5\xabzai, 1869 m. Italai \xc4\xafsitvirtino Asebe, britai \xc4\xafsitvirtino somali\xc5\xb3 \xc5\xbeem\xc4\x97se, ir t. t. Provincija galutinai panaikinta 1885 m., kai Italija u\xc5\xbe\xc4\x97m\xc4\x97 Masav\xc4\x85, ir Egiptas galutinai atsisak\xc4\x97 ambicij\xc5\xb3 Afrikos rage.'